གང་ལྟར་ཕྱི་ཤུན་མང་གཙོའི་གོས་ཆེན་གྱིས་བཏུམ་ཡོད་ནའང་།ནང་དུ་ཡོད་པ་ནི་ཆོལ་ཁའི་ཞེན་ཁོག་གི་འཐེན་འཁྱེར་རམ།ཡང་ན་གང་ཟག་གང་ཡང་རུང་བ་ཞིག་སྣང་བར་མི་འགྲོ་བའི་རྒྱུ་མཚན་འབའ་ཞིག་ལ་བརྟེན་ནས་མི་མང་ཡང་རང་ཉིད་ཀྱི་ཁ་ཕྱོགས་སུ་འཁྲིད་ཐབས་ཙམ་དམིགས་ཡུལ་དུ་འཛིན་པ་ལས།སྤྱི་དོན་དང་འདྲ་མཉམ་གྱི་བསམ་བློ་ཁུར་མཁན་ཞིག་ཕལ་ཆེར་མེད་ཚོད་དུ་སྣང་།གནད་དོན་འདི་དག་ལ་བལྟས་ན་བཙན་བྱོལ་བོད་པའི་སྤྱི་ཚོགས་ཀྱི་མང་གཙོ་དེ་ཚད་ལྡན་ནམ།སྒེར་སེམས་སྤངས་ནས་སྤྱི་སེམས་འབའ་ཞིག་ཏུ་བསྒྱུར་རྒྱུར་ད་དུང་དུས་ཡུན་རིང་པོ་འགོར་སྲིད་པའི་མངོན་རྟགས་མང་པོ་སྤྱི་ཚོགས་ཀྱི་ཟར་ཟུར་གང་ས་རུ་མཐོང་རྒྱུ་འདུགད་ལྟ་བཙན་བྱོལ་བོད་པའི་སྤྱི་ཚོགས་ཀྱི་མང་གཙོ་དེ་༧གོང་ས་མཆོག་ཞལ་མ་བཞུགས་པའི་དུས་ཚོད་ཅིག་ཤར་ན།སྐབས་དེ་དུས་ད་ལྟའི་ཆར་མང་གཙོའི་སྣེ་ཁྲིད་དུ་རློམ་པ་དག་གི་རང་གཤིས་སམ།མི་མངོན་པའི་ཚུལ་དུ་གབ་པའི་བསམ་ཚུལ་དང་རེ་བ་དེ་དག་མངོན་དུ་འགྱུར་ངེས་ཤིང་།མང་གཙོ་ལ་དགའ་ཞེན་གྱི་ཚོར་བ་ཡོད་ཅེས་པའི་ཁ་བཤད་འཇའ་རིས་ལྟ་བུའི་མཛེས་སྡུག་ཀྱང་རང་བཞིན་གྱིས་ཡལ་སྲིད།